Երջանիկ Հովեյան

Երջանիկ Սարգսի Հովեյան (), հայ մանկավարժ։ ԽՄԿԿ անդամ (1943): ՀԽՍՀ վաստակավոր ուսուցիչ (1969): Հայրենական մեծ պատերազմի մասնակից։

Կենսագրություն 
Երջանիկ Հովեյանը ծնվել է 1921 թվականին, Մարտունու շրջանի Երանոս գյուղում։ 1940 թվականին ավարտել է Կամո քաղաքի մանկավարժական ուսումնարանը և ուսուցչական աշխատանքի անցել Մարտունու շրջանում։ 

1940 թվականի հոկտեմբերին զորակոչվել է կարմիր բանակ և ծառայել 141-րդ դիվիզիայի 745-րդ հրաձգային գնդում, որը գտնվել է Շեպետովկա քաղաքում։ 1941 թվականի հունիսի 22-ին նրանց զորամասը մարտի է բռնվել թշնամու մոտոհետևակային և տանկային ուժերի հետ։ Հունիսի 29-ին Երջանիկը վիրավորվել է, ապաքինվելուց հետո ծառայել է 3-րդ գվարդիական փառաբանված դիվիզիայի 22-րդ հրետանային գնդում։ Սեպտեմբերին Վոլխովի ռազմաճակատում կռվել է Լենինգրադի պաշտպանության համար։ 1942 թվականի ամառը նրանց զորամասը տեղափոխվել է Ռյազանի մարզ, համալրվել թարմ ուժերով և տեղափոխվել Ստալինգրադյան ռազմաճակատ։ Մարտերից մեկում Երջանիկը վիրավորվել է, ապաքինվելուց հետո վերադարձել է իր գունդը։ 1943-1944 թվականներին մասնակցել է Դոնբասի, Աջափնյա Ուկրաինայի, այնուհետև Ղրիմի ազատագրմանը։ 1944-1945 թվականներին 1-ին Մերձբալթյան և 3-րդ Բելոռուսական ռազմաճակատների կազմում մասնակցել է Բելոռուսիայի, Լիտվայի ազատագրմանը, Քյոնիգսբերգի գրավմանը։

Հովեյանը պարգևատրվել է Կարմիր աստղի, Փառքի 3-րդ աստիճանի շքանշաններով, «Խիզախության համար», «Լենինգրադի պաշտպանության համար», «Ստալինգրադի պաշտպանության համար», Քյոնիգսբերգի գրավման համար մեդալներով։ 1943 թվականին ընդունվել է կուսակցության շարքերը։

1945 թվականին զորացրվել է բանակից և շարունակել մանկավարժական աշխատանքը։ Ավարտել է հեռակա մանկավարժական ինստիտուտի աշխարհագրության ֆակուլտետը։ Երկար տարիներ եղել է Երանոս գյուղի միջնակարգ դպրոցի տնօրեն, այնուհետև՝ երեկոյան դպրոցի տնօրեն։ 1969 թվականին Հովեյանին շնորհվել է ՀԽՍՀ վաստակավոր ուսուցչի կոչում։

Պարգևներ 
 ՀԽՍՀ վաստակավոր ուսուցիչ (1969)
 Կարմիր աստղի շքանշան
 Փառքի 3-րդ աստիճանի շքանշան
 «Խիզախության համար» մեդալ
 «Լենինգրադի պաշտպանության համար» մեդալ
 «Ստալինգրադի պաշտպանության համար» մեդալ
 Քյոնիքսբերգի գրավման համար մեդալ

Ծանոթագրություններ 

Հայ մանկավարժներ
ՀԽՍՀ վաստակավոր ուսուցիչներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
Փառքի շքանշանի ասպետներ
Ստալինգրադի ճակատամարտի մասնակիցներ
ԽՄԿԿ անդամներ